Maatietopalvelu

Kyselyvastaus

**Asiakirjan tunnus:** KT1128

**Päivämäärä**: 12.6.2025

**Julkisuus:** Julkinen

**Turkki / Shafi'i-koulukunta ja naisten mahdollisuus avioitua koulukuntaan kuulumattoman kanssa**

**Turkey / The Shafi'i school and the possibility for women to marry a non-member**

Kysymykset

1. Mikä on islamin shafi’i koulukunnan esiintyvyys Turkissa? Minkä etnisyyksien/kansanosan keskuudessa esiintyy?
2. Voivatko shafi-naiset mennä (vapaasti) naimisiin muihin uskontokuntiin tai islamin koulukuntiin kuuluvien kanssa? Miten yhteisön sisällä suhtaudutaan siihen, että naiset menevät naimisiin jonkun siihen kuulumattoman kanssa?

Questions

1. What is the prevalence of the Shafi'i school of Islam in Turkey? Among which ethnicities/section of the population does it occur?
2. Can Shafi'i women (freely) marry members of other religions or schools of Islam? What is the attitude within the community towards women marrying someone outside it?

# Mikä on islamin shafi’i koulukunnan esiintyvyys Turkissa? Minkä etnisyyksien/kansanosan keskuudessa esiintyy?

Australian ulkoministeriön Turkkia käsittelevän 16.5.2025 julkaistun yleisen maatietoraportin mukaan suurin osa maan noin 15 miljoonasta kurdista on sunnimuslimeja ja kuuluu Shafi'i-koulukuntaan. Useimmat etniset turkkilaiset kuuluvat Hanafi-koulukuntaan. Turkin uskonnolliset viranomaiset näkevät koulukunnat yhdenvertaisina. Raportin mukaan Shafi'i-koulukunnan edustajiin ei kohdistu syrjintää uskonnollisin perustein.[[1]](#footnote-1)

# Voivatko shafi-naiset mennä (vapaasti) naimisiin muihin uskontokuntiin tai islamin koulukuntiin kuuluvien kanssa?

Turkin lain mukaan avioliiton solmiminen eri uskontokuntien ja islamin koulukuntien edustajien välillä on sallittu, mutta tutkimukseen käytettävistä olevista lähteistä ei löytynyt tarkkaa tietoa yhteisön ulkopuolisen henkilön kanssa avioituvien shafi-naisten yhteisönsä puolelta kokemasta mahdollisesta painostuksesta.

Aviotumista säätelevän Turkin siviililain 134. artiklan mukaan mies ja nainen voivat hakea jommankumman osapuolen kotipaikkakunnan avioliittoja rekisteröivästä virastosta. Avioliittovirkailija on kunnissa ja kaupungeissa pormestari tai muu virkailija, jolle on annettu tämä tehtävä. Kylissä virkailijana toimii kylän päämies.[[2]](#footnote-2) Artiklojen 137 ja 139 mukaan avioliittovirkailija tutkii avioliiton mahdolliset esteet ja jos sellaisia ei ole, hän antaa parille kuusi kuukautta voimassa olevan luvan avioitua avioliittovirkailijan läsnä ollessa.[[3]](#footnote-3)141. artiklan mukaan Avioliittoon vihkiminen on suoritettava kahden täysi-ikäisen todistajan läsnä ollessa, joilla on avioliittovirkailijan toteama henkinen pätevyys. Osapuolten pyynnöstä vihkiminen voidaan avioliittovirkailijan sopivaksi katsomissa tiloissa.[[4]](#footnote-4) 142. artiklan mukaan avioliittovirkailija esittää molemmille osapuolille saman kysymyksen eli sen, ovatko he halukkaita avioitumaan keskenään. Kun he vastaavat myöntävästi, avioliitto solmitaan. Avioliittovirkailija julistaa avioliiton solmituksi lain mukaisesti molempien osapuolten suostumuksella.[[5]](#footnote-5)

The New Arab-verkkomedian aihetta käsittelevän 22.11.2017 julkaiseman artikkelin mukaan vuonna 2015 Turkin perustuslakituomioistuin ei enää velvoittanut pariskuntia rekisteröimään siviililiittoaan ennen uskonnollisen seremonian järjestämistä. Muutoksen perusteluna oli, että aivan kuten pariskunnat voivat elää yhdessä ilman avioliittoa, myös niiden, jotka haluavat liittonsa pysyvän epävirallisena, olisi voitava tehdä niin. Kriitikot kuitenkin väittävät, että nämä kaksi eivät ole vertailukelpoisia ja että uskonnollisilla häillä on erilainen ”sosiaalinen painoarvo” ja erilaiset velvollisuudet ilman oikeuksia.[[6]](#footnote-6) Vuonna 2017 voimaan tullut avioliitolain uudistus antoi valtion mufteille samat valtuudet kuin avioliiton rekisteröinnistä vastaavilla viranomaisilla (kuntien virkamiehet, kyläpäälliköt ja ulkomaanedustustot) rekisteröidä avioliittoja. Hallinto perusteli uudistusta sillä, että se vähentää rekisteröimättömien avioliittojen määrää, kun taas oppositio ja naisjärjestöt ovat kritisoineet sen heikentävän Turkin sekularismia ja lisäävän lapsiavioliittoja. Al-Jazeeran lakiuudistusta käsittelevän artikkelin mukaan Turkin maaseudulla ei ole harvinaista, että jotkut ihmiset järjestävät uskonnollisen seremonian suorittamatta avioliiton rekisteröintiin vaadittavaa siviiliseremoniaa. Tämä jättää kuitenkin usein parit ja erityisesti naiset entistä haavoittuvampaan asemaan, koska heillä ei ole siviiliavioliiton tuomia laillisia oikeuksia.[[7]](#footnote-7) Kulttuurintutkimukseen ja ihmisoikeuksiin keskittyvän Reset Dialogues-järjestön julkaiseman lakiuudistusta käsittelevän artikkelin mukaan hallinto mainosti lakia byrokraattisten menettelyjen yksinkertaistamisena ja totesi, että siinä tehdään ero kuntien virkamiesten virallisesti rekisteröimien siviiliavioliittojen ja korkeasti koulutettujen uskonnollisten virkamiesten, muftien, eikä paikallisten imaamien tekemien avioliittojen välillä. Oppositio tuomitsee jyrkästi tämän näkökohdan, jota se pitää kaksinaismoraalina, joka heikentää kansalaisten tasa-arvoa lain edessä. Muftit ovat uskonnollisia asiantuntijoita, jotka ovat valmistuneet uskonnollisista ammattikouluista (Imam-Hatip) ja teologisista tiedekunnista, mutta he ovat myös byrokraatteja, virkamiehiä, jotka ovat valtion virastojen palveluksessa, ja uskonnollisia oppineita, jotka ovat valtion virastojen palveluksessa, eli uskonnollisten asioiden puheenjohtajiston (Diyanet) palveluksessa. Artikkelin mukaan AKP-hallinto käyttää Diyanetia sen suosiman perinteisen perhemallin suojeluun.[[8]](#footnote-8)

Reset Dialogues -järjestön mukaan vaikka Turkin vuoden 2016 virallisten tilastojen mukaan 97 prosenttia Turkissa solmituista avioliitoista on ensin rekisteröity kunnanvirastossa ja sen jälkeen juhlittu uskonnollisella seremonialla, viime vuosikymmenen aikana imaamien solmimista uskonnollisista avioliitoista (imam-nikah) on tullut hurskaan elämäntyylin symboli, joka on tarkoitus tuoda julkisesti julki arjessa. Tietojen mukaan 1,8 prosenttia vastikään avioituneista pareista valitsi yksinomaan siviilivihkimisen ja vielä vähemmän, 1,1 prosenttia, suoritti yksinomaan uskonnollisen avioliiton. Koska jälkimmäisiä ei kuitenkaan rekisteröidä virallisesti, niiden tarkan lukumäärän määrittäminen on vaikeaa.[[9]](#footnote-9)

Siviililain 143. artiklan mukaan vihkimisen jälkeen avioliittovirkailija antaa osapuolille avioliittotodistuksen. Uskonnollista seremoniaa ei saa suorittaa ilman siviilivihkimistodistuksen esittämistä. Avioliiton pätevyys ei riipu uskonnollisesta seremoniasta.[[10]](#footnote-10) Turkin valtion lainsäädännön mukaan avioliittosopimus ei perustu uskonnolliseen avioliittoon, vaan valtion avioliittoviranomaisten rekisteriin.[[11]](#footnote-11) Tämä tarkoittaa sitä, että henkilöt voivat muodostaa avioliiton heidän uskonnollisesta taustastaan riippumatta.[[12]](#footnote-12)

Islamilaista lakineuvontaa antavan Al-Dorar Al-Asaniiyah -sivuston mukaan kaikki neljä sunni-islamilaista koulukuntaa katsovat, että nainen voi mennä naimisiin miehen kanssa kunhan hän on muslimi, eikä hän ole vääräuskoinen.[[13]](#footnote-13) Islamilaisesta avioliittolaista neuvoja antavan Halal Marriage Contract-sivuston eri islamilaisia koulukuntia edustavien muslimien välistä avioliittoa arvioivan sivuston mukaan pariskunta voi jatkaa edustamansa islamilaisen lain koulukunnan käytänteiden noudattamista myös avioliiton jälkeen. He voivat myös halutessaan omaksua puolisonsa edustaman koulukunnan tai uuden koulukunnan käytänteet islamin harjoittamisessa.[[14]](#footnote-14)

Vuonna 2018 julkaistussa The Kurds Encyclopedia of Life, Culture and Society kirjan Gulistan Gurbeyn ja Vedat Dayanin Turkin kurdeja käsittelevässä kappaleessa todetaan, että erot Shafi'i ja Hanafi-koulukunnan välisessä uskonnon harjoittamisen käytännöissä ja säännöissä on vain vähäistä.[[15]](#footnote-15) Shafi’i koulukunnassa avioliiton ehtona on kuitenkin naisen huoltajan (ar. *wali*)[[16]](#footnote-16) hyväksyntä avioliitolle.[[17]](#footnote-17) Turkin laissa vaatimusta täysi-ikäisen ja oikeustoimikelpoisen henkilön huoltajan hyväksynnälle ei ole.[[18]](#footnote-18)

Istanbulin asianajajaliiton naisten oikeuksien keskuksen edustaja Aydeniz Alisbah Tuskan arvioi Al-Jazeeran vuonna 2017 haastattelussa koskien avioliittolain uudistusta, että laki lisäisi lapsiavioliittojen määrää maassa, jossa tällaisia tapauksia on paljon imaamien suorittamien seremonioiden kautta. Hän katsoo että muftien sopimia avioliittoja on vaikea valvoa.[[19]](#footnote-19) Saksalainen Heinrich Böll Stiftung-ajatushautomon mukaan kurdilaisen ja vasemmistolaisen HDP-puolueen kansanedustaja Hüda Kaya arvioi että lakiuudistus tulisi rajoittamaan erityisesti konservatiivisten naisten avioliitto- ja avioero-oikeuksia.[[20]](#footnote-20)

## Miten yhteisön sisällä suhtaudutaan siihen, että naiset menevät naimisiin jonkun siihen kuulumattoman kanssa?

Lisäisin tähän alkuun taas tiedon, että tutkimukseen käytettävissä olevista lähteistä yhteisön suhtautumisesta Shafi-naisten avioitumiseen yhteisön ulkopuolisten henkilöjen kanssa ei löytynyt tarkkaa tietoa, ja että esimerkiksi shafi-naisten avioliitoista muiden uskonnollisten ryhmien edustajien kuten kristittyjen ja alevien kanssa ei löytynyt juurikaan tietoa.

Norwegian Helsinki Committee- ja Freedom of Belief-kansalaisjärjestöjen vuonna 2022 julkaiseman uskonnon vapautta Turkissa käsittelevän raportin mukaan useisiin naisiin erilaisista taustoista, mukaan lukien shafi-taustausiin naisiin, kohdistuu rajoitteita heidän uskonnollisen ilmaisun vapauteensa heidän perheensä ja heidän yhteisönsä taholta. Raportissa kuitenkin todetaan, että nämä syrjinnän muodot vaatisivat lisää kenttätutkimusta. Raportin mukaan naiset kohtaavat haasteita, jos heidän asenteensa ja käytännöt eroavat valtaa pitävien tahojen kannasta. Näitä haasteita voidaan kokea perheessä, kotona, työpaikalla, uskonnollisessa tai vakaumuksellisessa yhteisössä ja laajemmassa yhteisössä, jossa nainen elää. Usein hallitsevan paternalismin motivoimina ja toisinaan suojelevan paternalismin taakse kätkeytyneinä miesten päätökset ovat merkittävässä asemassa määriteltäessä rajoja sille, miten naiset voivat nauttia oikeudesta uskonnon- tai vakaumuksenvapauteen ja sukupuolten väliseen tasa-arvoon.[[21]](#footnote-21)

Akateemikko Adam Kocher arvioi vuonna 2002 julkaistussa artikkelissaan koskien PKK:n vaikutusvallan vähenemistä Turkissa, että turkkilaisten ja kurdilaisten sunnien väliset avioliitot ovat yleisempiä kuin sunnien ja alevien väliset avioliitot.[[22]](#footnote-22) Akateemikko Ayse Gunduz Hosgorin vuonna 2002 julkaisemassa artikkelissa arvioidaan, että vaikka Turkissa on vahva tendenssi mennä naimisiin etnisen ryhmän sisällä, eri ryhmien väliset avioliitot ovat yleistyneet 1960-luvulta saakka. Tällaisia avioliittoja tapahtuu useammin suuremmissa kaupungeissa ja alueilla joissa toinen ryhmä on pieni. Turkkilaisten ja kurdien välisissä avioliitoissa on tavallista, että mies on kurdi ja vaimo turkkilainen. Ryhmien välisiä avioliittoja solmivat eniten korkeasti koulutetut kurdit ja matalasti koulutetut turkkilaiset.[[23]](#footnote-23) Akateemikkojen Sinan Zeyneloğlun, Yaprak Civelekin ja Ibrahim Sirkecin vuonna 2016 julkaistu artikkeli kurdien muuttoliikettä ja avioliittoja käsittelevän artikkeli tukee näkemystä, jonka mukaan koulutustaso vaikuttaa kurdien valmiuteen avioitua muiden etnisten ryhmien edustajien kanssa. Vuonna 2003 kerättyyn terveydelliseen kyselytutkimukseen ja vuoden 2000 väestölaskentaan perustuva artikkeli arvioi, että kurdimiesten muiden etnisten ryhmien kanssa tekemien avioliittojen suurempi aste johtuu miesten naisia korkeammasta koulutusasteessa. Tutkimuksen mukaan kurdinaisten avioituminen muiden etnisten ryhmien edustajien kanssa on yleisempää kuin miespuolisten ikätovereidensa, kun he ovat suorittaneet peruskoulun tai jatko-opinnot.[[24]](#footnote-24)

Akateemikkojen Sarguk Zekin ja Ekrem Karakocin vuonna 2016 julkaiseman haastatteluihin ja kyselyihin perustuvan turkkilaisten ja kurdilaisten välistä suvaitsevaisuutta tarkastelevaan tutkimukseen osallistuneista turkkilaisista 56,2 % ja kurdeista 77,7 % hyväksyisi vastakkaista etnistä ryhmää edustavan vävyn tai pojan vaimon. Ero on suurempi, kuin kysyttäessä hyväksyttävyyttä toimi liikekumppanina vastakkaisen etnisen ryhmän edustajan kanssa (turkkilaisilla 58,8 % ja kurdeilla 85 %), jos vastakkaisen etnisen ryhmän edustaja olisi hänen vuokralainen (turkkilaisilla 67,6 % ja kurdeilla 89,5 %) tai naapuri (turkkilaisilla 81 % ja kurdeilla 95 %).[[25]](#footnote-25) Artikkelin mukaan uskonnollisuus ei lisää turkkilaisiin kohdistuvaa suvaitsevaisuutta kurdien keskuudessa.[[26]](#footnote-26)

Akateemikko Mehmet Nuri Gültekin kertoo vuonna 2011 julkaistussa turkkilaisten ja kurdien välisiä avioliittoja käsittelevässä artikkelissa, että aiheesta ollaan ennen hänen artikkeliansa kirjoitettu kaksi tutkimusta. Toinen on yksityisen KONDA-kyselytutkimusyhtiön vuonna 1992 julkaisema tutkimus ja toinen tutkijoiden Gündüz-Hoşgörin Smitsin vuonna 2002 julkaisema tutkimus, jossa analysoitiin Turkin terveys- ja demografiatilastoja vuodesta 1993 vuoteen 1998. Näissä tutkimuksissa pyrittiin arvioimaan turkkilaisten ja kurdien välisten avioliittojen astetta, sekä luokan, työpaikan ja maantieteen vaikutusta siihen. Nämä tutkimukset osoittavat, että tänä aikana yleinen ryhmien edustajien välisen avioliiton muoto oli kurdilaisen aviomiehen ja turkkilaisen vaimon välinen liitto. Tutkimukset viittasivat ryhmien välisten avioliittojen kasvuun. Tutkimuksissa todettiin myös kurdilaisten vaimojen harvinaisuus turkkilaisten ja kurdien välisissä avioliitoissa.[[27]](#footnote-27) Artikkelin mukaan avioliitot, joissa on kurdilainen vaimo ja turkkilainen mies ovat alkaneet yleistyä köyhemmän väestön keskuudessa kaupungistumisen myötä.[[28]](#footnote-28) Toinen tapa jolla kurdilaiset naiset ovat menneet naimisiin turkkilaisten miesten kanssa on tapaukset joissa pari on kohdannut miehen suorittaessa asepalvelusta naisen kotipaikkakunnan lähellä. Joissain tapauksissa kurdinainen saatetaan naittaa hänen perheensä toimesta myötäjäisiä vastaan turkkilaiselle miehelle.[[29]](#footnote-29) Akateemikko Anna Grabolle-Celiker toteaa vuonna 2013 julkaistussa etnografisessa tutkimuksessaan Vanin alueen kurdeista, että suurin osa Vanin alueen kylien avioliitoista on kurdien välisiä. Hän kuitenkin arvioi, että joidenkin kurdien sosiaalinen nousu yhteiskunnassa tulee lisäämään etnisten ryhmien välisiä avioliittoja. Kuitenkin kurdien ja romanien väliset avioliitot ovat yhä tabu kurdilaisyhteisöissä. Etnisten ryhmien väliset avioliitot ovat yleisempiä suurissa kaupungeissa, jotka ovat keränneet runsaasti työperäistä muuttoliikettä. Grabolle-Celiker toteaa pariskunnan sosio-ekonomisen taustan olevan etnisyyttä merkittävämpi tekijä avioliittojen mahdollistajana. Toisaalta monien vanilaisten kurdien keskuudessa on yhä vastahakoisuutta eri uskontokuntia edustavien (tarkoittaen sunnimuslimien ja alevien) välisille avioliitoille.[[30]](#footnote-30)

Mehmet Nuri Gültekin artikkelissa arvioidaan, että yksi syy sille että kurdimiehet menevät kurdinaisia useammin naimisiin muiden etnisten ryhmien edustajien kanssa on yhä voimissa olevat vahvat osittain feodaaliset arvojärjestelmät ja kulttuurin muodot, jotka eristävät naisia tai vangitsevat heidät kylään, kotiin tai heidän sukulaistensa alaisuuteen. Tässä patriarkaalisessa ajattelutavassa naiset nähdään ”kunnian” ruumiillistumina tai äiteinä, eikä yksilöinä. Yhteisön miehet pyrkivät suojelemaan heimonsa miesten kunniaa ”suojelemalla” tai ”alistamalla” yhteisön naisia. Artikkelin mukaan avioliitot turkkilaisten miesten ja kurdinaisten välillä estetään perinteisten sosiaalisten rakenteiden kautta. Artikkelissa arvioidaan, että turkkilaisten miesten ja kurdilaisten naisten välisten avioliittojen puute liittyy kurdinaisten asemaan ja siihen että heidät pidetään poissa modernista koulutusjärjestelmä. Tämän lisäksi heidän sukulaisensa kontrolloivat heidän kehojaan ja asenteitaan.[[31]](#footnote-31) Artikkelin mukaan kurdilainen maskuliinisuus ja patriarkaalinen sosiaalinen arvojärjestelmä näkee naisten koulutuksen, modernin käytöksen ja työmahdollisuudet ”epäkunniallisina” asioina.[[32]](#footnote-32)

Toisaalta Grabolle-Celiker toteaa Vanissa tekemiensä haastattelujen perusteella, että Kaakkois-Turkin maaseudulla perheet ovat aikaisempaa kiinnostuneempia tyttäriensä preferensseistä avioliiton suhteen, keskustelevan tyttäriensä kanssa aikaisempaa useammin ennen sulhasehdokkaiden vierailua ja antavat heille aikaa tutustua mieheen. Kuitenkin avioliittojen sopimiseen tehtävät sopimukset yhteisöissä tehdään sukujen välisten kanavien kautta, vaikka lähes kaikkia avioliittojen katsotaankin perustuvan pariskunnan väliseen rakkauteen. Kaupungeissa järjestetyt avioliitot vähenevät samalla kun kahden nuoren ihmisen väliset liitot lisääntyvät ja Vanissa pariskunnat ovat saattaneet tavata toisensa ja tykästyneet toisiinsa ennen avioliittoa. Nuorille naisille saatavilla olevat työ- ja koulutusmahdollisuudet ovat lisänneet avioliittoja, jotka ovat alkaneet nuorten ihmisten välisestä sosialisoinnista. Myös kommunikaatioteknologia kuten matkapuhelimet ovat lisänneet mahdollisuuksia tähän. Avioliittoa ei kuitenkaan edelleenkään nähdä ainoastaan kahden ihmisen välisenä liittona, sillä ne perustuvat perheiden välisiin sopimuksiin. Nuorten on yhä saatava vanhempiensa suostumus avioliittoon, joilla on myös veto-oikeus niiden solmimiseen. Naisiin kohdistuu painetta mennä naimisiin tietyssä iässä ja ainoastaan kouluttautuminen, mitä kaikki perheet eivät hyväksy, voi viivästyttää tätä päätöstä.[[33]](#footnote-33)

## Lähteet

Adha, Nurul 2020. “The Human Rights and Women in the Context of Interfaith Marriage and Inheritance: A Comparative Analysis of Family Law in Muslim Countries”, teoksessa: *Proceedings of the 1st International Conference on Recent Innovations*. Toim. SCITEPRESS – Science and Technology Publications, s. 964–971. Saatavilla osoitteesta: <https://www.scitepress.org/Papers/2018/99211/pdf/index.html> (Käyty: 6.6.2025).

DFAT (Department of Foreign Affairs and Trade) 16.5.2025. *DFAT Country Information Report TÜRKIYE.* <https://www.dfat.gov.au/sites/default/files/country-information-report-turkey.pdf> (Käyty: 23.5.2025).

Al-Dorar Al-Asaniiyah [päiväämätön]. *Section 2: Conditions of Marriage Contract*. <https://dorar.net/en/feqhia/351> (Käyty: 6.6.2025).

Grabolle-Celiker, Anna 2013. *Kurdish Life in Contemporary Turkey*. I.B. Tauris, London.

Gurbey, Gulistan; Dayan, Vedat 2018. ”Turkey”. Teoksessa: *The Kurds: Encyclopedia of Life, Culture and Society*. Maisel, S. (toim.). ABC Clio, Denver, s. 288–307.

Gültekin, Mehmet Nuri 2011. ”Debates on inter-ethnic marriages: assimilation or integration? The Turkish perspective”. *Papers,* vol. 97, no. 1, s. 151–166. Saatavilla: <https://ddd.uab.cat/pub/papers/02102862v97n1/papers_a2012v97n1p151.pdf> (Käyty: 4.6.2025).

Halal Marriage Contract

[päiväämätön]. *Inter-Madhhab Marriage: Choosing a Legal School for Your Muslim Wedding*. <https://halalmarriagecontract.com/guide/what-should-future-spouses-do-if-they-follow-different-legal-schools-madhab/> (Käyty: 6.6.2025).

[päiväämätön]b. *Islamic Marriage Contract Differences: Comparing Sunni Madhhabs (Hanafi, Maliki, Shafi'i, Hanbali)*. <https://halalmarriagecontract.com/differences-between-schools/> (Käyty: 6.6.2025).

Heinrich Böll Stiftung 8.11.2017. *The Mufti Law*. <https://tr.boell.org/en/2017/11/08/mufti-law> (Käyty: 12.6.2025).

Hosgor, Ayse Gunduz 2002. “Intermarriage between Turks and Kurds in Contemporary Turkey: Inter-ethnic Relations in an Urbanizing Environment”. *European Sociological Review*, vol. 18, no. 4. Saatavilla: <https://www.researchgate.net/publication/31412034_Intermarriage_between_Turks_and_Kurds_in_Contemporary_Turkey_Inter-ethnic_Relations_in_an_Urbanizing_Environment> (Käyty: 3.6.2025).

Ikamet 6.12.2020. *Getting Married in Turkey: What you Need to Know*. <https://ikamet.com/blog/getting-married-in-turkey-what-you-need-to-know/> (Käyty: 6.6.2025).

Al-Jazeera 19.10.2017. *Turkey: Religious officials to perform civil marriages*. <https://www.aljazeera.com/news/2017/10/19/turkey-religious-officials-to-perform-civil-marriages/> (Käyty: 9.6.2025).

Kocher, Adam 2002. ”The Decline of PKK and the Viability of a One-state Solution in Turkey”. *International Journal on Multicultural Societies*, vol. 4, no. 1, s. 1–20. Saatavilla: <https://www.kurdipedia.org/files/books/2013/75810.PDF> (Käyty: 3.6.2025).

Maydan Islamic Thought 9.12.2019. *Female Agency in Marriage in the Ḥanafī School of Law: Between Damascus and Transoxiana*. <https://themaydan.com/2019/12/female-agency-in-marriage-in-the-%E1%B8%A5anafi-school-of-law-between-damascus-and-transoxiana/> (Käyty: 6.6.2025).

The New Arab 22.11.2017. *The 'mufti marriage law' and child brides in Turkey*. <https://www.newarab.com/analysis/mufti-marriage-law-and-child-brides-turkey> (Käyty: 12.6.2025).

Norwegian Helsinki Committee & Freedom of Belief 2022. *An Appeal to Move Forward from Aspirations to Actions. Monitoring Report on the Right to Freedom of Religion or Belief in Turkey*. <https://inancozgurlugugirisimi.org/wp-content/uploads/2022/04/iog-monitoring-report-on-forb-2022-en.pdf> (Käyty: 23.5.2025).

Reset Dialogues 6.11.2017. *Turkish Marriages between Religion and the State*. <https://www.resetdoc.org/story/turkish-marriages-religion-state/> (Käyty: 12.6.2025).

Shafifiqh [päiväämätön]. *Is a Marriage without a Wali Valid?*. <https://shafifiqh.com/Answer/is-a-marriage-without-a-wali-valid/> (Käyty: 6.6.2025).

Turkki 2001. *Civil Code*. <https://rm.coe.int/turkish-civil-code-family-law-book/1680a3bcd4> (Käyty: 6.6.2025).

UNHCR Türkiye (United Nations High Commissioner for Refugees) [päiväämätön]. *Marriage and Divorce*. <https://help.unhcr.org/turkiye/social-economic-and-civil-matters/marriage-and-divorce/> (Käyty: 6.6.2025).

Zekin, Sarguk; Karakoc, Ekrem 2016.” Inter-ethnic (In)tolerance between Turks and Kurds: Implications for Turkish Democratisation”. *South European Society and Politics*, vol. 22, no. 2, s. 197–216.

Zeyneloğlu, Sinan; Civelek, Yaprak; Sirkeci, Ibrahim 2016. “Inter-regional Migration and Intermarriage among Kurds in Turkey”. *Economics and Sociology*, vol. 9, no. 1, s. 139-161. Saatavilla osoitteesta: <https://www.economics-sociology.eu/files/14_220_Zeyneloglu_Civelek_Sirkeci.pdf> (Käyty: 9.6.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. DFAT (Department of Foreign Affairs and Trade) 16.5.2025, s. 12. [↑](#footnote-ref-1)
2. Turkki 2001, artikla 134. [↑](#footnote-ref-2)
3. Turkki 2001, artiklat 137, 139. [↑](#footnote-ref-3)
4. Turkki 2001, artikla 141. [↑](#footnote-ref-4)
5. Turkki 2001, artikla 142. [↑](#footnote-ref-5)
6. The New Arab 22.11.2017. [↑](#footnote-ref-6)
7. Al-Jazeera 19.10.2017. [↑](#footnote-ref-7)
8. Reset Dialogues 6.11.2017. [↑](#footnote-ref-8)
9. Reset Dialogues 6.11.2017. [↑](#footnote-ref-9)
10. Turkki 2001, artikla 143. [↑](#footnote-ref-10)
11. UNHCR Türkiye [päiväämätön]; Adha, Nurul 2020, s. 965. [↑](#footnote-ref-11)
12. Ks. esim: Ikamet 6.12.2020; Adha, Nurul 2020, s. 965. [↑](#footnote-ref-12)
13. Al-Dorar Al-Asaniiyah [päiväämätön]. [↑](#footnote-ref-13)
14. Halal Marriage Contract [päiväämätön]. [↑](#footnote-ref-14)
15. Gurbey, Gulistan; Dayan, Vedat 2018, s. 290. [↑](#footnote-ref-15)
16. Huoltajan tulee olla (merkitykseltään seuraavassa järjestyksessä) naisen suvun 1) miespuolinen ylenevässä polvessa oleva mies; 2) lähin miespuolinen sukulainen miespuolisessa polvessa isän jälkeläisten joukossa; 3) lähin miespuolinen sukulainen miespuolisessa polvessa isoisän jälkeläisten joukossa; 4) hänen miespuoliset sukulaisensa perillisjärjestyksessä; 5) julkisen vallan edustaja. Lähde: Maydan Islamic Thought 9.12.2019. [↑](#footnote-ref-16)
17. Ks. esim: Maydan Islamic Thought 9.12.2019; Halal Marriage Contract [päiväämätön]b; Shafifiqh [päiväämätön]. [↑](#footnote-ref-17)
18. Turkki 2001, artiklat 124–128. [↑](#footnote-ref-18)
19. Al-Jazeera 19.10.2017. [↑](#footnote-ref-19)
20. Heinrich Böll Stiftung 8.11.2017. [↑](#footnote-ref-20)
21. Norwegian Helsinki Committee & Freedom of Belief 2022, s. 61. [↑](#footnote-ref-21)
22. Kocher, Adam 2002, s. 12. [↑](#footnote-ref-22)
23. Hosgor, Ayse Gunduz 2002. [↑](#footnote-ref-23)
24. Zeyneloğlu, Sinan; Civelek, Yaprak; Sirkeci, Ibrahim 2016, s. 139. [↑](#footnote-ref-24)
25. Zekin, Sarguk; Karakoc, Ekrem 2016, s. 209. [↑](#footnote-ref-25)
26. Zekin, Sarguk; Karakoc, Ekrem 2016, s. 211. [↑](#footnote-ref-26)
27. Gültekin, Mehmet Nuri 2011, s. 155. [↑](#footnote-ref-27)
28. Gültekin, Mehmet Nuri 2011. s. 162. [↑](#footnote-ref-28)
29. Gültekin, Mehmet Nuri 2011, s. 163. [↑](#footnote-ref-29)
30. Grabolle-Celiker, Anna 2013, s. 160–161. [↑](#footnote-ref-30)
31. Gültekin, Mehmet Nuri 2011, s. 156. [↑](#footnote-ref-31)
32. Gültekin, Mehmet Nuri 2011, s. 158. [↑](#footnote-ref-32)
33. Grabolle-Celiker, Anna 2013, s. 175–176. [↑](#footnote-ref-33)